Briewe aan 'n vreemdeling | Netwerk24
Briewe aan 'n vreemdeling
Annelie Botes in haar tuin in Port Elizabeth. Foto: Salvileo Meyer
Ons Nasti-kind was verlede week vir werksake in Doha, hoofstad van Katar. Spikkelklein land aan die ooskus van Saoedi-Arabië, 'n klipgooi van Afganistan. In Katar word jou hand in die openbaar afgekap as jy steel. In Suid-Afrika sou die resultaat wees dat 'n gros mense met stompies sit.
My moederhart kriewel; ek sien al hoe word sy vertrap by Kaboel se lughawe. Of hoe smelt sy onder 'n swart burka-gewaad in die hitte van 50 °C. Of hoe ontvoer die Taliban haar. Maar sy verseker my sy reis gereeld Midde-Ooste toe en ken die moete en moenies. Buitendien, sê sy, daar is 'n see én Iran tussen Katar en Afgani­stan. En sy gaan nie eens náby Afganistan kom nie.
Vir my bly sy die dogtertjie wat in Bedford "boebelteek" toe ry met haar driewiel. Uitgevat in swart waterskoene. Haar Tinkerbell-drasak met langspeelplate en boeke wat aan die driewiel se handvatsel swaai. Pienk Tinkerbell-sonbril op.